Predkladacia správa

Ministerstvo financií predkladá tento materiál na rokovanie vlády Slovenskej republiky z dôvodu, že dňa 29. decembra 2004 vo Washingtone v sídle Medzinárodného strediska pre riešenie sporov z investícií (ICSID) bolo rozhodcovským tribunálom vynesené rozhodnutie v spore medzi Slovenskou republikou a Československou obchodnou bankou, a.s. Praha (ČSOB), ktorý vznikol nesplácaním úveru poskytnutého Slovenskej inkasnej, s r. o. Bratislava (SI) ČSOB.

Materiál obsahuje základné informácie o konsolidácii ČSOB a kópie niektorých dokumentov, ktoré charakterizujú a objasňujú príčiny sporu. Proces konsolidácie ČSOB bol rozhodujúci pre vznik SI a následných krokov SI a Ministerstva financií SR od roku 1993 až do roku 1997, kedy dňa 18. apríla 1997 došlo k podaniu návrhu ČSOB na riešenie tohto sporu arbitrážnym konaním pred ICSID do Washingtonu.

Materiál neobsahuje všetky dokumenty ale len rozhodujúce, ktoré mali vplyv na to, prečo došlo k vzniku sporu a ktoré mali rozhodujúci podiel na arbitrážnom rozhodnutí a pri jeho zdôvodnení ICSIDom.  

Podstatou rozhodnutia tribunálu ICSID medzi SR a ČSOB je povinnosť SR zaplatiť ČSOB 24.796.381.842,- Sk do 30 dní od vydania rozhodnutia a zaplatiť ČSOB príspevok na súdne trovy vo výške 10 mil. USD taktiež do 30 dní od vydania rozhodnutia. 

Ministerstvo financií SR zverejňuje rozhodnutie tribunálu ICSID v spore medzi Slovenskou republikou a ČSOB na svojej internetovej stránke.

Ambíciou predloženého materiálu nie je zaujatie stanoviska, ale bližšie informovať a oboznámiť členov vlády SR s genézou a podstatou sporu SR s ČSOB. Týmto materiálom chceme poskytnúť členom vlády SR informácie, ktoré poslúžia, ak bude potrebné, vláde SR rozhodnúť o ďalšom postupe.